**Taustamateriaali**

Vedenkulutuksen seuranta on hyvin usein manuaalista - mies, kynä ja paperi ja siitä sitten eteenpäin isännöitsijälle ja vesilaitokselle. Kuukausittain tehtävä seuranta mahdollistaa isojenkin vuotojen havaitsemisen vasta pitkällä viiveellä.

Suomalaisen Envera Oy:n kehittämässä Fiksuvesi-etäseurantapalvelussa päävesimittaria kuvataan jatkuvasti ja tieto tallennetaan reaaliajassa palvelimelle. Palvelu analysoi kulutusmuutoksia ja tekee poikkeamista tarvittavat hälytykset. Kulutustiedot tallennetaan isännöinnin järjestelmiin ja sovittaessa mittarilukemat toimitetaan vesiyhtiölle. Palvelun ansiosta inhimilliset virheet ja manuaalinen työ mittarinluennassa jäävät pois. Kiinteistön vedenkäytöstä saadaan selkeä raportointi ja mahdollisiin vuototilanteisiin voidaan reagoida nopeasti.

Fiksuvesi-etäseurantapalvelua on kehitetty kesästä 2015 lähtien. Tällä hetkellä palvelun piirissä on noin 300 kiinteistöä. Palvelun piirissä on sairaaloita, hotelleja, liikekiinteistöjä ja taloyhtiöitä.

Etäseurantapalvelun myötä kiinteistöhuollon ei tarvitse enää käydä kiinteistössä lukemassa mittareita, vaan tehokas työaika voidaan käyttää muihin työtehtäviin. Vesiyhtiölle tarkka ja nopea etäseuranta mahdollistaa aiempien arviolaskujen sijaan tehokkaan laskutuksen todellisen kulutuksen mukaan. Taloyhtiöiden isännöitsijöille yksittäisten kulutustietojen hankkiminen on usein haastavaa ja aikaa vievää työtä, jota etäseurantapalvelu helpottaa.

Finanssialan Keskusliiton mukaan vuosittain korvattavia vuotovahinkoja on noin 36 000 kappaletta. Vuotovahingoista aiheutuvia korvauksia maksetaan noin 160 miljoonalla eurolla vuosittain. “Vuotovahingot ovat erittäin kalliita, mutta ihan tavallinenkin wc-laitteen vuoto maksaa yli 1000€ vuodessa”, kertoo toimitusjohtaja Henri Kajula Envera Oy:stä.

**Etäseurantapalvelun hyödyt kiinteistöissä**

1) Kiinteistöhuoltajan työaikaa säästyy vuosittain 30-50 M€ edestä

2) Vuotohälytysten myötä säästöt vedenkulutuksessa 10-20 M€

3) Arvioidut säästöt vakuutuskorvauksissa miljoonia euroja vuosittain

**Esimerkkitapauksia**

Espoolaisen taloyhtiön yleisissä tiloissa alkanut wc-laitteen vuoto havaittiin välittömästi mekanismin rikkouduttua. Kahdeksan litraa minuutissa tapahtunut vuoto olisi aiheuttanut yli 13 000 € ylimääräisen kustannuksen taloyhtiölle vuodessa.

Helsinkiläisen liikekiinteistön vedenkulutuksesta lähes puolet havaittiin olevan ns. pohjakuormaa. Etäseurantapalvelun avulla vuotavat wc-laitteet paikannettiin ja vuositason vedenkulutus saatiin puolitettua.

HSY:n alueella noin 77 000 kpl vesimittareita, joiden luennassa tulee vuosittain tuhansia virheellisiä lukemia. Virheiden selvittäminen on työlästä ja aikaavievää.

**Video**

Video etäseurantapalvelusta: https://www.youtube.com/watch?v=301xxP7LqNA